| Ordas |
| --- |
| Ordas Ordas |
| **Ilgis** | 650 km |
| **Baseino plotas** | 55 100 km² |
| **Vidutinis debitas** | 123 m³/s |
| **Ištakos** | Alberto Edvardo kalnagūbris |
| **Žiotys** | Kembridžo įlanka |
| **Šalys** | Australija |
|  |
|  **Vikiteka** | Ordas |

**Ordas** (angl. *Ord River*) – upė šiaurės vakarų Australijoje, Vakarų Australijos valstijoje, Kimberlio regione. Ilgis 650 km, baseino plotas apytikriai 55 100 km².

Prasideda Alberto Edvardo kalnagūbryje, aukštupyje teka tarpekliais į rytus, vidurupyje – savanomis ir miškais į šiaurę, žemupyje – aliuvinėmis lygumomis į šiaurės vakarus. Įteka į Kembridžo įlanką (Juozapo Bonaparto įlankos dalis), sudaro deltą. Žemo debito sąlygomis žemupį veikia jūros potvyniai (iki 8 m), į upę plūsta sūrus jūros vanduo. Prie Kananaros Ordas dvejose vietose patvenktas, įrengtos drėkinimo sistemos. Prieš užtvankų įrengimą drėgnuoju sezonu patirdavo niokojančių potvynių, sausuoju – beveik išdžiūdavo. Svarbiausi intakai: Denamas, Sterlingas, Pantonas, Vilsonas, Lanko upė, Nikolsonas ir Elvairas. Dalis aukštupio teka Pasaulio paveldo sąraše esančio Purnululu nacionalinio parko pakraščiu.

Upę 1879 m. atrado australų tyrinėtojas Aleksandras Forestas (*Alexander Forrest*). Pavadinta tuometinio Vakarų Australijos gubernatoriaus Hario Ordo (*Harry Ord*) garbei.

Drėkinimo projektas
-------------------

Santalų plantacijos prie Kananaros
1945 m. nuspręsta, kad, patvenkus Ordą, upės apylinkėse įmanoma sukurti didelių žemės ūkiui tinkamų drėkinamų plotų. 1963 m. baigta statyti upės pirmoji užtvanka – sudarytas Kananaros tvenkinys, netoliese pastatytas Kananaros miestas. 1970–1972 m. apie 40 km piečiau Kananaros pastatyta didesnė užtvanka – sukurtas dirbtinis Argailo ežeras – didžiausias Australijos žemyne gėlo vandens telkinys. Pirmoji auginta kultūra – vilnamedžiai – dėl kenkėjų antplūdžio pasirodė nerentabili; bandyta auginti kitas, bet taip pat nesėkmingai. XX a. devintajame dešimtmetyje žemės ūkiui naudota tik nedidelė teritorija, ir daug lėšų pareikalavęs projektas vertintas kritiškai. 1995–2007 m. augintos cukranendrės, veikė cukraus fabrikas. 1996 m. įrengta 30 MW galingumo hidroelektrinė. XXI a. pradžioje drėkinama teritorija apėmė 140 km², nuo 2012 m. plotai palaipsniui didinami. Auginami daugiausia santalai, atogrąžų vaisiai ir daržovės.

Šaltiniai
---------

1. ↑  *Surface Water Management Area: Ord River (WA)*, Australian Natural Resources Atlas. Archyvuota 2008-07-28. Nuoroda tikrinta 2022-02-17.
2. 1 2  *Fact Sheet: Ord River*, Department of Primary Industries and Regional Development, Government of Western Australia. Nuoroda tikrinta 2022-02-17.
3. 1 2 3  *Ord River*, Encyclopaedia Britannica. Nuoroda tikrinta 2022-02-17.
4. ↑  *Ord River Diversion Dam*, Engineering Heritage WA, 2013-07-20. Nuoroda tikrinta 2022-02-17.
5. ↑  *Ord River Irrigation Scheme*, Kimberley Development Commission. Archyvuota 2007-05-09. Nuoroda tikrinta 2022-02-17.
6. ↑  *Sugarcane in the Ord River Irrigation Area*, Department of Primary Industries and Regional Development, Government of Western Australia, 2016-11-30. Nuoroda tikrinta 2022-02-17.
7. ↑  *Hydro-Power*, Lake Argyle. Nuoroda tikrinta 2022-02-17.
8. ↑  *Ord River development and irrigated agriculture, Western Australia*, Department of Primary Industries and Regional Development, Government of Western Australia, 2021-10-10. Nuoroda tikrinta 2022-02-17.